Den andre juledag var det på nytt møte og julefest. Salen var fylt til trengsel. Den hellige ånd virket på en mektig måte. Det ble flere møter i romjulen 1906, blant annet en julefest hos Kristiania Bymisjon, i metodistkirken. Det fortelles at etter at barna var gått hjem, fyltes lokalet av voksne til et pinsemøte som varte hele natten. «Ånden falt rundt juletreet» og mange ble berørt av Den hellige ånd. Innen nyttår 1907 var ti personer åndsdøpt i Kristiania. Dette regnes som starten på pinsebevegelsen i Norge.